ডিভিসিকে কড়া চিঠি রাজ্যের, কী সিদ্ধান্ত নবান্নের?

কলকাতা: ডিভিসি (Damodar Valley Corporation) প্রায় ৬৯ হাজার কিউসেক জল ছাড়ায় আগামী দু’-তিন দিনের মধ্যে তার প্রভাব পড়তে পারে দক্ষিণবঙ্গে। তাই সব রকম প্রস্তুতি নিতে হবে, এমনই কড়া নির্দেশ দিলেন রাজ্যের মুখ্য সচিব মনোজ পন্থ (Manoj Pant)।

শুক্রবার বিকেল সাড়ে চারটে থেকে প্রায় ৩০ মিনিট ধরে দক্ষিণবঙ্গের জেলাশাসকদের সঙ্গে ভার্চুয়াল বৈঠক করেন মুখ্য সচিব। বৈঠকে স্পষ্ট বার্তা, প্রয়োজনে ২৪ ঘণ্টা কন্ট্রোল রুম চালু রাখতে হবে। ফ্লাড সেল্টারের ব্যবস্থা আগে থেকেই প্রস্তুত রাখতে হবে। নদীবাঁধে নজরদারি চালাতে হবে নিয়মিত। কোথাও মেরামতির প্রয়োজন হলে তা জরুরি ভিত্তিতে করতে হবে।

আরও পড়ুন: ফের জল ছাড়ার পরিমাণ বাড়াল DVC, ভাসবে কোন কোন অঞ্চল?

উত্তরবঙ্গেও জারি রয়েছে সতর্কতা। ভারী বৃষ্টির পূর্বাভাসকে কেন্দ্র করে উত্তরবঙ্গের জেলাশাসকদেরও সতর্ক করলেন মুখ্য সচিব। বিশেষ করে আলিপুরদুয়ার ও জলপাইগুড়ি জেলা প্রশাসনকে আলাদা করে নির্দেশ দেওয়া হয়েছে। এসডিও ও বিডিও অফিসেও ২৪ ঘণ্টার কন্ট্রোল রুম চালু রাখতে হবে বলে জানানো হয়েছে।

সেচ দফতরের আধিকারিকদের প্রতি বিশেষ নির্দেশ, নদীবাঁধগুলিতে লাগাতার নজরদারি চালাতে হবে। যেখানেই মেরামতির প্রয়োজন দেখা দেবে, দ্রুত ব্যবস্থা নিতে হবে। কার্নিভালের দিকেও নজর। শুধু বন্যা ও দুর্যোগ মোকাবিলা নয়, দুর্গাপুজোর কার্নিভালও নির্বিঘ্নে সম্পন্ন করতে হবে—এমন নির্দেশও দেন মুখ্য সচিব। প্রতিটি জেলাশাসককে এ বিষয়ে সজাগ থাকতে বলা হয়েছে।